ตลาดใหญ่31เดือน รายย่อยเทรด66%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ตลาดหุ้นไทยใหญ่ขึ้น มาร์เก็ตแคปแตะ 6.9 ล้านล้าน สูงสุดรอบ 31 เดือน รายย่อยนิยมหุ้นตัวกลางเล็ก ซื้อขายแน่นแซงบลูชิป เทรด 66%
นายยรรยง ไทยเจริญ ผู้อำนวยการสถาบันวิจัยเพื่อตลาดทุน ตลาดหลักทรัพย์แห่งประเทศไทย เปิดเผยว่า ขณะนี้มูลค่าหลักทรัพย์ตามราคาตลาดรวม (มาร์เก็ตแคป) ของตลาดหลักทรัพย์ปรับขึ้นมาอยู่ที่ระดับ 6.9 ล้านล้านบาท ทำสถิติสูงสุดในรอบ 31 เดือน
สำหรับภาวะตลาดในเดือน ก.ค. ดัชนีเพิ่มขึ้น 7.34% และมูลค่าการซื้อขายเฉลี่ยต่อวันอยู่ที่ 30,411 ล้านบาท สูงสุดในรอบ 54 เดือน เพิ่มขึ้น 38.18% จากเดือนก่อนหน้า
ทั้งนี้ อยากให้นักลงทุนพิจารณาปัจจัยพื้นฐานด้านกำไรของบริษัทจดทะเบียน ซึ่งนักวิเคราะห์คาดว่าปีนี้จะขยายตัว 19% และปีหน้าจะโต 14% 
“ต่างประเทศซื้อสุทธิต่อเนื่องเป็นเดือนที่สอง จำนวน 6,825 ล้านบาท ในเดือน ก.ค. ขณะที่รายย่อยขายสุทธิ และมีสัดส่วนซื้อขายสูงถึง 66.65% ของตลาดรวม ซึ่งสูงสุดในรอบ 68 เดือน และนักลงทุนหันไปลงทุนในหุ้นขนาดกลางและเล็กมากขึ้น “นายยรรยง กล่าว
ทำให้หุ้นนอก SET 50 มีมูลค่าซื้อขายมากที่สุด 36% เพิ่มขึ้นเมื่อเทียบกับ 2 เดือนก่อนอยู่ที่ 22% และ SET 3150 มีสัดส่วน 13% เพิ่มขึ้นจากระดับ 7% 
ด้านบริษัท ปตท. (PTT) ในไตรมาส 2 มีกำไรสุทธิ 16,684 ล้านบาท หรือกำไรหุ้นละ 5.88 บาท ลดลง 16% และรวม 6 เดือนกำไรสุทธิ 39,705 ล้านบาท หรือ 14 บาท เพิ่มขึ้น 45% 
บริษัท ชิน คอร์ปอเรชั่น (SHIN) นำกำไรต่อหุ้น 1.18 บาท มาจ่ายปันผลระหว่างกาลหุ้นละ 1.15 บาท และกลุ่มเทมาเซกได้รับเงินทั้งสิ้น 3,681 ล้านบาท